Dėl afrikinio kiaulių maro (toliau – AKM) 2019 m. visame pasaulyje kiaulienos gamyba sumažėjo apie 9 proc., o 2020 m. prognozuojamas 8 proc. kiaulienos gamybos sumažėjimas (iki 101 mln. t). Dėl išplitusio AKM buvo prarasti dideli kiekiai produkcijos, ypač Kinijoje. 2020 m. Kinijoje prognozuojamas 20 proc. (iki 34 mln. t) kiaulienos gamybos sumažėjimas. Rinkos ekspertai tikisi, kad 2020 m. kiaulienos vidaus gamyba padidės JAV (5,1 proc.), Brazilijoje (3,9 proc.) ir Rusijoje (3,4 proc.), taip pat tikimasi nedidelio kiaulienos gamybos padidėjimo ES (0,7 proc.). Tačiau šis padidėjimas galėtų tik iš dalies kompensuoti didžiulius kiaulienos gamybos nuostolius Azijos šalyse. Susilpnėjusi ekonomika ir COVID-19 pandemijos padariniai turėtų turėti įtakos kiaulienos vartojimui ir sumažinti paklausą iki 8 proc.

Dėl didelių kiaulienos gamybos nuostolių didėja kiaulienos importo poreikis, ypač Kinijoje. Manoma, kad kiaulienos importas Kinijoje 2020 m. turėtų išaugti apie 57 proc. Rinkos ekspertai tikisi, kad 2020 m. kiaulienos importas turėtų padidėti beveik 12 proc., o tai sudarytų 1,1 mln. t kiaulienos importo padidėjimo visame pasaulyje. Pagrindine kiaulienos eksportuotoja pasaulyje turėtų išliks Europa. Svarbiausios Europos kiaulienos eksporto šalys turėtų būti Ispanija ir Vokietija. Tikimasi, kad užsienio prekyba 2020 m. augs daugiau kaip 11 proc.

Šaltinis: AMI

[2020-07-02](https://www.vic.lt/zumpris/2020/07/02/2020%E2%80%AFm-pasaulyje-prognozuojamas-kiaulienos-gamybos-sumazejimas/)

[Mėsos sektoriaus užsienio rinkos apžvalgos](https://www.vic.lt/zumpris/category/mesos-sektorius/mesos-sektoriaus-uzsienio-rinkos-apzvalgos/)